मैं कुछ भी बोलने की स्थिति में नहीं था। किसी तरह अपने आपको संभाला और वहां से निकला। कई दिन लग गये मुझे सामान्य होने में। मेरे पास इतना साहस नहीं था कि मैं उनका सामना कर सकूं। आठ-नौ वर्ष से जिस पिशाच को मैंने मन के भीतर दबा कर रखा था, वह उस दिन उनके सामने प्रगट हो गया था। कहते हैं इस नश्वर संसार में हर चीज की उम्र होती है। संबंधों की भी। मैंने निश्चय कर लिया कि अब मोहिनी भाभी से नहीं मिलना। दो-तीन महीने निकल गये। इस बीच दीपक भाई से मुलाकात होती और वह मुझे बताते भी थे, अरे भाई मोहन बाबू तुम्हारी भाभी और बच्चे याद कर रहे थे।